DA Den Europæiske Unions Tidende C 107/28

Sag anlagt den 5. februar 2008 — UEFA mod Kommissionen

(Sag T-55/08)

(2008/C 107/48)

Processprog: engelsk

Parter

Sagsøger: Det Europæiske Fodboldforbund (UEFA) (Nyon, Schweiz) (ved solicitors A. Bell og K. Learoyd)

Sagsøgt: Kommissionen for De Europæiske Fællesskaber

Sagsøgerens påstande

— Den anfægtede afgørelse annulleres for så vidt som den godkender optagelse af hele fodbold-EM (EURO) på listen i Det Forenede Kongerige som en del af fællesskabsretten.

— Kommissionen for De Europæiske Fællesskaber tilpligtes at bære sine egne sagsomkostninger og betale UEFA's sagsomkostninger.

Søgsmålsgrunde og væsentligste argumenter

I henhold til artikel 3a, i Rådets direktiv 89/552/EØF (1) kan en medlemsstat udarbejde en liste over sportsbegivenheder eller andre begivenheder, som anses for at være begivenheder af »væsentlig samfundsmæssig interesse«. Begivenheder, som er angivet i denne liste, kan ikke gøres til genstand for enerettigheder til transmission, som forhindrer en betydelig del af befolkningen i den pågældende medlemsstat i at kunne følge sådanne begivenheder via direkte eller tidsforskudt transmission på gratis fjernsyn.

Sagsøgeren har nedlagt påstand om annullation af Kommissionens afgørelse 2007/730/EF af 16. oktober 2007 (2), hvorved Kommissionen fastslog, at den liste, som Det Forenede Kongerige har udarbejdet i henhold til artikel 3a, stk. 1, i Rådets direktiv 89/552/EF, og hvorpå hele fodbold-EM — EURO — er optaget, var forenelig med fællesskabsretten.

Til støtte for sin påstand har sagsøgeren anført, at Kommissionens afgørelse:

— ikke er vedtaget i henhold til en klar og gennemskuelig procedure som krævet i henhold til artikel 3a, stk. 1, i direktiv 89/552/EØF,

— ikke er tilstrækkeligt begrundet,

— er baseret på et åbenbart urigtigt skøn, idet Kommissionen har konkluderet, at EM-fodboldkampe, som ikke involverer et af landsholdene i UK, kan anses for en begivenhed, som er af væsentlig samfundsmæssig interesse i Det Forenede Kongerige,

— ikke indeholder nogen egentlig analyse af konkurrenceretten eller den frie bevægelighed for tjenesteydelser, og resulterer i en uforholdsmæssig og uberettiget konkurrencefordrejning på det relevante marked og en hindring for den frie bevægelighed for fjernsynstjenester,

— krænker sagsøgerens ejendomsrettigheder, idet den resulterer i en restriktion af den måde, hvorpå sagsøgeren kan markedsføre fjernsynsrettighederne til fodbold-EM,

— krænker proportionalitetsprincippet, idet den hverken er behørig eller nødvendig med henblik på virkeliggørelse af de mål, som den angiveligt søger at opfylde, og

— krænker ligebehandlingsprincippet, idet den stiller sagsøgeren ringere i forhold til andre rettighedsindehavere.

(1) Rådets direktiv 89/552/EØF af 3.10.1989 om samordning af visse love og administrative bestemmelser i medlemsstaterne vedrørende udøvelse af tv- radiospredningsvirksomhed (EFT L 298, s. 23).

(2) Kommissionens afgørelse 2007/730/EF af 16.10.2007 om foreneligheden med fællesskabsretten af de foranstaltninger, som Det Forenede Kongerige har truffet i henhold til artikel 3a, stk. 1, i Rådets direktiv 89/552/EØF om samordning af visse love og administrative bestemmelser i medlemsstaterne vedrørende udøvelse af tv-spredningsvirksomhed (EUT L 295, s. 12).